钦定古今图书集成/明伦汇编/官常典/第532卷 > 答失八都鲁
## 钦定古今图书集成/明伦汇编/官常典/第532卷 > 答失八都鲁

按《元史》本传：答失八都鲁，曾祖纽璘，祖也速答儿，有
传。答失八都鲁，南加台子也。以世袭万户，镇守罗罗
宣慰使。土人作乱，答失八都鲁捕获有功，四川省举
充船桥万户，出征云南，升大理宣慰司都元帅。至正
十一年，特除四川行省参知政事，拨本部探马赤军
三千，从平章咬住讨贼于荆襄。九月，次安平站。时咬”
住兵既平江陵，答失八都鲁请自攻襄阳。十二年，进
次荆门，时贼十万，官军止三千馀。遂用宋廷杰计，招
募襄阳官吏及土豪避兵者，得义丁二万，编排部伍，
申其约束。行至蛮河，贼守要害，兵不得渡。即令屈万
户率其兵，由间道出其后，首尾夹攻，贼大败，追至襄
阳城南，大战，生擒其伪将三十人，腰斩之。贼自是闭
门不复出。答失八都鲁乃相视形势，内列八翼，包络
襄城；外置八营，军岘山、楚山以截其援，自以中军四
千据虎头山，以瞰城中。署从征人李复为南漳县尹，
黎可举为宜城县尹，拊循其民，以赋军馈。城中之民
受围日久，夜半，二人缒城叩营门，具告虚实，愿为内
应。答失八都鲁与之定约，以五月朔日四更攻城，授
之“《密号》而去。至期，民垂绳以引官军，先登者近十人。
时贼船百馀艘在城北，阴募善水者凿其底。天将明，
城破，贼巷战不胜，走就船，船坏，皆溺水死。伪将王权
领千骑西走，遇伏兵，被擒，襄阳遂平。加答失八都鲁
资善大夫，赐上尊及黄金束带。以其弟识里木为襄
阳达“鲁花赤，子孛罗帖木儿为云南行省理问。”比贼
再犯荆门、安陆、沔阳，答失八都鲁辄引兵败之。寻诏
益兵五千，以乌撒、乌蒙元帅成都不花听其调发。十
三年，定青山、荆门诸寨。九月，率兵略均、房、平谷城，攻
开武当山寨数十，获伪将杜将军。十二月，趋攻峡州，
破伪将赵明远木驴寨，升四川行省右丞，“赐金系腰。”
十四年正月，复峡州。三月，升四川行省平章政事，兼
知枢密院事，总荆、襄诸军。五月，命玉枢虎儿吐华代
答失八都鲁守中兴、荆门，且令答失八都鲁以兵赴
汝宁。十月，诏与太不花会军讨安丰。是月，复苗军所
据郑、均、许三州。十二月，复河阴、巩县。十五年，命答失
八都鲁就管领太不花一“应诸王、藩将兵马，许以便
宜行事。”六月，拜河南行省平章政事，进次许州长葛，
与刘福通野战，为其所败，将士奔溃。九月，至中牟，收
散卒，团结屯种。贼复来劫营，掠其辎重，遂与孛罗帖
木儿相失。刘哈剌不花进兵来援，大破贼兵，获孛罗
帖木儿，归之。复驻汴梁东南青堽。十二月，调兵进讨，
大败贼于太康，遂围亳州，伪宋主小明王遁。十六年，
加金紫光禄大夫。三月，朝廷差脱欢知院来督兵，答
失八都鲁父子亲与刘福通对敌，自巳至酉，大战数
合，答失八都鲁坠马，孛罗帖木儿扶令上马先还，自
持弓矢连发以毙，追者夜三更，步回营中。十月，移驻
陈留。十一月，攻取夹河刘福通寨。十二月庚申，次高
柴店，偪太康三十里。是夜二鼓，贼五百馀骑来劫，以
有备，亟遁火而追之。比晓，督阵力战，自寅至巳，四门
皆陷。壮士缘城入其郛，斩首数万，擒伪将军张敏、孙
韩等九人，杀伪丞相王罗二人。辛酉，太康悉平，遣孛
罗帖木儿告捷京师，帝赐劳内殿。王其先臣二世，拜
河南行省左丞相，仍兼知枢密院事，守御汴梁。识里
木云南行省左丞，孛罗帖木儿四川行省左丞，将校
僚属赏爵有差。十七年三月，诏朝京师，加开府仪同
三司、太尉、四川行省左丞相。九月，取沟城、东明、长垣
三县。十月，诏遣知院达理麻失理来援，分兵雷泽、濮
州，而达理麻失理为刘福通所杀，达达诸军皆溃。答
失八都鲁力不能支，退驻石村。朝廷颇疑其玩寇失
机，使者促战相踵。贼觇知之，诈为答失八都鲁通和
书，遗诸道路，使者果得之以进。答失八都鲁觉知，一
夕忧愤死，十二月庚子也。子孛罗帖木儿，别有传。